แบงก์อิสลามเปิดตัวสินเชื่อรากหญ้า
ibank เปิดตัวโครงการสินเชื่อรากหญ้า Islamic Micro Finance&nbsp; พร้อมให้บริการเต็มรูปแบบ&nbsp;
20 ส.ค. 2553

ibank เปิดตัวโครงการสินเชื่อรากหญ้า Islamic Micro Finance  พร้อมให้บริการเต็มรูปแบบ  
ธนาคารอิสลามแห่งประเทศไทย (ibank) จัดพิธีเปิดให้บริการโครงการสินเชื่อรากหญ้า Islamic Micro Finance  อย่างเต็มรูปแบบ โดยมีนายภาณุ อุทัยรัตน์ รองปลัดกระทรวงมหาดไทย ในฐานะผู้อำนวยการศูนย์อำนวยการบริหารจังหวัดชายแดนภาคใต้ (ศอ.บต.)       เป็นประธานในพิธี  ณ ร.ร.ตันหยง จ.นราธิวาส 
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย (ibank) กล่าวภายหลังพิธีเปิดโครงการสินเชื่อรากหญ้า Islamic Micro Finance   ว่า โครงการสินเชื่อรากหญ้า ibank เป็นหนึ่งในโครงการที่ธนาคารขอเป็นส่วนหนึ่งในการแก้ไขปัญหาความยากจนของพี่น้องประชาชนในพื้นที่ 3 จังหวัดชายแดนใต้  และสานต่อนโยบายของรัฐบาลในการพัฒนารายได้และคุณภาพชีวิตของพี่น้องในพื้นที่ ให้มีรายได้ไม่ต่ำกว่า 120,000 บาทต่อคนต่อปี 
ในช่วงที่ผ่านมา ธนาคารได้เชิญกลุ่มแม่บ้าน  ที่ประกอบอาชีพเครื่องแต่งกายมุสลิม กลุ่มเกษตรกร และกลุ่มร.ร.สอนศาสนา มาชี้แจงปัญหาในการประกอบอาชีพ โดยธนาคารได้หาแนวทางแก้ไขและช่วยเหลือให้พี่น้องในพื้นที่ 3 จังหวัดชายแดนใต้ ให้เข้าถึงแหล่งเงินทุนในการประกอบอาชีพ และมีความมั่นคงในชีวิต โดย ibank ได้ดำเนินโครงการสินเชื่อรากหญ้า ซึ่งเป็นหนึ่งในโครงการสินเชื่อ จุลภาค ibank มาให้บริการนำร่องกับพี่น้องในพื้นที่จังหวัดนราธิวาสเป็นจังหวัดแรก โดยเป็นจังหวัดที่มีรายได้เฉลี่ยต่อหัวต่ำสุดของประเทศ และธนาคารยังคงจะขยายโครงการสินเชื่อรากหญ้าไปสู่จังหวัดอื่นๆต่อไปในอนาคตอันใกล้
“ibank มีความตั้งใจที่จะช่วยเหลือพี่น้องมุสลิมในพื้นที่ให้มีชีวิตความเป็นอยู่ที่ดีขึ้น ซึ่งหลังจากที่เราได้รับทราบถึงปัญหาของพี่น้องในจ.นราธิวาส ทำให้ธนาคารเร่งดำเนินการปล่อยสินเชื่อในโครงการสินเชื่อรากหญ้า เพื่อจะได้เข้าถึงแหล่งเงินทุนได้มากขึ้น โดยธนาคารเริ่มปล่อยสินเชื่อให้กับลูกค้าตั้งแต่วันที่ 1 กรกฎาคม ที่ผ่านมา  ซึ่งมีลูกค้าแจ้งความประสงค์ขอสินเชื่อ จำนวน 1,095 ราย  และได้อนุมัติสินเชื่อไปแล้ว จำนวน 254 ราย คิดเป็นเงิน 4.49 ล้านบาท ส่วนที่เหลืออยู่ระหว่างการดำเนินการ และตรวจสอบคุณสมบัติ ซึ่งคาดว่าจะดำเนินการได้เสร็จสิ้นในเร็ว ๆ นี้  “ นายธีรศักดิ์ กล่าว